Mészáros Aranka: 
Pénzügyi tudatosság képzés a 
Gödöllői Szent István Egyetemen

Napjainkban egyre fontosabbá válik a pénzügyi tudatosság kérdésköre Magyarországon. A banki ügyintézők, illetve pénzügyi tanácsadók hiányos útmutatásai, vagy a kapott információk nem megfelelő értelmezése; a mögöttes információkra való rákérdezés, illetve a lakosság e téren fellelhető ismereteinek hiánya is közrejátszhatott abban, hogy az elmúlt években sokan hoztak kedvezőtlen pénzügyi döntéseket. Erre jó példa, hogy a korábban kedvező finanszírozási formának tartott devizahitelük nem várt mértékben megdrágult, vagy olyan befektetéseket indítottak, melyek nem hozták a várt hozamot, s lehetne sorolni azokat az elhatározásokat, melyeket utólag hibásnak ítélhetünk. 
A Gödöllői Szent István Egyetem Gazdaságtudományi Karának Társadalomtudományi Intézetében célul tűztük ki, hogy egyrészt elindítunk egy szabadon választható tárgyat, melynek keretében a hallgatók pénzügyi tudatosságának növelésével megteremtjük a feltételeket ahhoz, hogy a tárgy elvégzése után felelősebben tudjanak döntéseket hozni mindennapi pénzügyeik intézése során. Másik feladatunk, hogy különböző témakörök vizsgálatával segítsük a pénzügyi tudatossággal foglalkozó magánembereket és cégeket, ezért létrehoztunk egy gazdaságpszichológiai kutatócsoportot, s célul tűztük ki, hogy egyrészt kutatásokat folytatunk ezen területen, másrészt szakdolgozati témákat vezetünk a témakörben. Tanulmányunkban e két kezdeményezés első lépéseiről számolunk be.
A témakör iránti érdeklődésünket már korábban megalapozta és a tantárgy tematikájának kidolgozását segítette a Hunyady György és Székely Mózes által szerkesztett, s az Osiris Kiadónál 2003-ban megjelent, a témában legfontosabbnak számító külföldi tanulmányokat összegző és rendszerező Gazdaságpszichológia című tanulmánygyűjtemény, mely külön fejezetet szentel a pénz pszichológiájának is. (Hunyady, Gy. Székely, M 2003) 
A hazai pénzpszichológiai gondolkodást elindító folyamatok körében jelentős szerepe van a Bolognai rendszerre történő átállás keretében kialakult új tantárgy struktúrának is, ugyanis ekkor került bele a közgazdász képzésbe a gazdaságlélektan, mint kötelező elem.
Az általunk elindított új tárgy keretében pénzpszichológiai és pénzügyi alapismeretek birtokába kerülnek a hallgatók, egy négy fő témakört érintő képzést követően. Az első modul témája a pénzügyi önismeret, a másodiké a pénzügyi intelligencia és fejlesztése, a harmadik a pénzügyi tervezés folyamatával, s végül a negyedik a pénzügyi megoldások áttekintésével foglalkozik. Az első három modulon egy két napos tréning keretében – mely egyéni, kiscsoportos és nagycsoportos feladatokból áll - vesznek részt a hallgatók, a negyedik modul pedig egy Szakmai nyílt nap keretében zajlik, ahol szakértők segítségével ismerhetik meg a hallgatók a pénzügyi megoldások főbb fajtáit.
A tárgy egyik fő feladata, hogy a hallgatók megtapasztalják, hogy a pénzzel való bánásmódot meghatározza a pénzzel kapcsolatos gondolkodásmódjuk, hiedelmeik, előítéleteik, korábbi tapasztalataik, érzelmeik, s ha változatni akarnak pénzügyi viselkedés módjukon, ezt az önismeret és a pénzügyi intelligenciájuk fejlesztésével megtehetik. Célunk továbbá, hogy megtanulják, hogyan kell tudatosan megtervezni a rövid-közép- és hosszú távú céljaikhoz szükséges tőke felépítésének folyamatát, tájékozottsággal rendelkezzenek az alapvető pénzügyi megoldásokra vonatkozóan, s pénzügyeik intézése közben megfelelő kérdéseket tudjanak feltenni a pénzintézetek ügyintézőinek és a pénzügyi tanácsadóknak, ez az alapja az autonóm pénzügyi döntések meghozatalának. 
Ennek azért van különös jelentősége, mert nem megfelelő pénzügyi döntések kellemetlen érzéseket – kognitív disszonanciát (Festinger 2000) - keltenek, s ennek eredményeképpen – (a disszonancia csökkentésére) könnyen kialakulhat a pénzintézetekkel vagy az állammal szembeni bizalmatlanság, melyet több magyar közvélemény kutató cég ki is mutatott a lakosság körében az elmúlt években, ezt érdemes megszüntetni, amennyiben mód van rá. 

A kurzus végére a résztvevők rájönnek, hogy saját pénzügyeikért felelősséget kell vállalniuk, hogy a pénzügyi kontrollt nem szabad kiadni a kezükből, foglalkozni kell a pénzügyekkel, meg kell tanulni gazdálkodni a pénzzel, s erre tudatosan fel kell készülniük ahhoz, hogy el tudják majd érni a pénzt igénylő céljaikat (pl. nyaralás, lakás, gyerekek taníttatása, nyugdíj). 
A témát azért is aktuálisnak tartjuk, mert a hallgatók körében szerzett eddigi tapasztalataink is megerősítik azt, amit a MasterCard (Napi Gazdaság Online 2012) ezerötszáz magyar felsőoktatásban tanuló megkérdezésével végzett kutatása során kaptak, nevezetesen hogy az egyetemistákra nem jellemző a pénzügyeikkel való foglalkozás, kevéssé nevezhetők tudatos fogyasztóknak. Pénzügyi döntéseiket elsősorban a televízióban és rádióban hallható reklámok, valamint a család és az ismerősök véleménye befolyásolja, s nem az előre megtervezett módon megszerzett pénzügyi ismereteik. Igaz, hogy sokat ülnek a számítógép előtt, ugyanakkor a kutatás szerint ritkán nézik meg a pénzügyi szolgáltatók honlapjait. A felmérés szerint van mindenkinek forintszámlája, illetve bankkártyája és viszonylag hűséges banki ügyfelek, ez azonban azért van, mert fogalmuk sincs, mennyi a havi bankköltségük. Egy magyar felsőoktatásban tanuló hallgató a kutatás szerint átlagban körülbelül 66 ezer forinttal gazdálkodik havonta, megdöbbentő, hogy ennyi pénzről döntenek anélkül, hogy tájékozottak lennének ezen a területen. A fent idézett, nemrégiben lefolytatott MasterCard kutatási eredmények tovább erősítettek bennünket abban, hogy az egyetemen van létjogosultsága egy pénzügyi tudatossággal foglalkozó tantárgynak. 
1. A Pénzpszichológia tantárgy felépítése és az első 2 év tapasztalatai
Elsőként szeretnénk bemutatni, hogy jelenleg Magyarországon mit is értenek a kutatók   a pénzügyi kultúra fogalmán, mivel egyre több pénzintézet tűzi ki célul ennek fejlesztését : „a pénzügyi piacok szereplőinek viselkedése, valamint az azt meghatározó gazdaságon kívüli motívumok, preferenciák, attitűdök, értékek, gondolkodásmódok, különös tekintettel a kockázattal szembeni attitűd, bizalom és informáltság problémáira” (Husz-Szántó 2011).  
Husz és Szántó (2011) szerint a Magyarországon eddig az e témában elindult – főleg pénzintézeti - kezdeményezések szűken használják a pénzügyi kultúra fogalmát, a kultúra szervezeti jéghegy modelljének „felszín feletti” területére, főleg a pénzügyi ismeretek és viselkedés fejlesztésére fókuszálnak. A szerzők Selfridge és Sokolik „jéghegy-modelljét” alapul véve (Selfridge-Sokolik 1975) hangsúlyozzák, hogy a pénzügyi kultúra esetén is a jéghegy csúcsa közelíthető meg könnyebben, azaz a pénzügyi viselkedés, életmód, szokások, hagyományok, ugyanakkor nem szabad megfeledkeznünk a jéghegy „víz alatti részéről”, azaz a pénzzel kapcsolatos gondolkodásmódról, filozófiákról, ideológiákról, értékekről, feltételezésekről, elvárásokról, attitűdökről sem.  

[image: image2.png]e
Jéghegy modell

(»»Fecseg a felszin, hallgat a mély...”)

10% felszin felett

90% felszin alatt





1. ábra: A kultúra jéghegy modellje – Selfridge, Sokolik (1975) alapján
Az általunk elindított tantárgy egyik fő célja – az eddig viszonylag ritkán vizsgált - a pénzügyi döntéseket hosszabb távon is alakító, felszín alatti területek tudatosítása: a pénzügyi önismeret, ezen belül a pénzügyi szocializáció (szülőktől és nevelőktől átvett, pénzzel kapcsolatos gondolkodási és viselkedésminták), érzések, meggyőződések, hiedelmek, preferenciák, attitűdök felszínre hozatala, a „pénzügyi személyiségünk” megismerése. 

1.1 Pénzügyi önismeret
Tantárgyunk egyik fontos – ha nem a legfontosabb, ugyanakkor Magyarországon viszonylag kevés szerző által vizsgált - része annak tudatosítása, hogy milyen egyéni jellemzői vannak a pénzzel való bánásmódnak, s ezt milyen mértékben befolyásolják a pénzügyi attitűdök, ez a témakör a tantárgy első moduljának témája. 
Attitűdjeink szociálpszichológiai értelemben egy adott attitűdtárgyhoz való értékelő viszonyulásunkat jelentik, (Halász-Hunyady- Marton 1979), ez alapján a pénzügyi attitűdnek  a pénzzel, pénzügyekkel kapcsolatos értékelő viszonyulásunkat nevezhetjük.  Az attitűdöknek három komponense különíthető el: kognitív, azaz megismerési, affektív, azaz érzelmi és a viselkedési összetevő. Az attitűdkutatások rámutattak arra, hogy az értékelő viszonyulás e 3 tényezője együtt alakul, s így biztosítja a személyiség konzisztens viszonyulását egy adott dologhoz. Fontos kutatási eredmény (Rosenberg 1960) hogy ha az attitűd egyik összetevőjére hatunk, változni fog a másik is, ezért a nem kívánatos pénzügyi viselkedés megváltoztatásához először meg kell ismerni a pénzügyi attitűd összetevőit.
Mindenkiben élnek hiedelmek, előítéletek, feltételezések mindennel, így a pénzzel kapcsolatban is. Ehhez először elsősorban a családból (a magyar „Nem esik messze az alma a fájától” közmondás is a szülőktől átvett, öröklődő minták fontosságára hívja fel a figyelmet) , a szűkebb környezetünkből, a számunkra fontos személyektől kapunk mintákat, ezek mellett az oktatási intézményekből, a médiából, a társadalomból, a minket körülvevő tágabb világból is érkeznek információk. (Klontz -Klontz 2008). A pénzhez fűződő viszonyunkat alapvetően befolyásolják azok a tapasztalatok, ahogy a felnőttek beszélnek, éreznek és bánnak a pénzzel a környezetünkben, és a későbbiekben akaratlanul is ezeket a mintákat követjük, illetve néha „átesve a ló túlsó oldalára”, elutasítjuk azokat. (Mellan 1997) Tudnunk kell róla, hogy mindkét magatartás a családi mintáktól való függést jelenti. 
A szocializáció – „belenövés”, beilleszkedés, beletanulás a társadalomba. Ennek a folyamatnak része a gazdasági szocializáció, ami a gazdasági fogalmak és eszközök használatának elsajátítását jelenti, elsősorban otthonról hozott „minták” alapján. (Hunyady, 2003)
Tantárgyunk első moduljában egy – általában mindenki számára emlékezetes – „hangok a múltból” gyakorlat (Mellan 1997 alapján) keretében minden hallgatónak lehetőséget adunk arra, hogy átgondolja saját pénzügyi szocializációját. Többek közt az alábbi témákkal foglalkozunk: mikorra tehetők első emlékei a pénzzel kapcsolatban, milyen volt a család anyagi helyzete, beszéltek-e róla, hogy bántak/bánnak családjukban a pénzzel, milyen érzések voltak jellemzőek családon belül a pénz iránt, ezt kifejezték-e, kapott-e zsebpénzt, van-e különbség a szülők között a tekintetben, hogy ki mennyire volt költekező vagy takarékos, tanították-e a pénz kezelésére, stb. 
A gyakorlat végén nagyon tanulságos, amikor mindenki átgondolja és kiscsoportban megosztja, hogy mi az, amit a pénzzel kapcsolatban átvett szüleitől, ezek közül mi az, amit érdemes követni, mert a jövőjét szolgálja és mi az, amitől szeretnének megszabadulni, amin érdemes majd változtatni ahhoz, hogy sikeresebbek lehessenek a pénzügyek területén. 
1.1.1 A pénzzel kapcsolatos kognitív hozzáállás, hiedelmeink, meggyőződéseink, „forgatókönyvek”
Az otthonról hozott minták fontosságáról beszélt a Magyar Pszichológiai Társaság 2011-es Nagygyűlésén Nagy Gábor László tranzakcióanalitikus irányultságú előadó, aki a pénzügyi forgatókönyvek átírását („TA-s nyelven újradöntést”) tekinti a pénzzel kapcsolatos viselkedésmód megváltoztatási alapjának. A szerző pénzügyi forgatókönyv alatt az alábbiakat érti: „a pénzzel, anyagi sikerekkel, gazdagsággal, gazdagodással és a gazdagok – szegények viszonyítási tengelyével kapcsolatos, a szülők és szülőfigurák meggyőződései és kijelentései alapján a személy korai életszakaszában kialakult és megcsontosodott, tudattalan hiedelemrendszer, amely alapján a személy az életének pénzügyeit intézi és amely befolyásolja a személy vagyoni helyzetével kapcsolatos lehetőségeket és kilátásokat.”

Előadásában felhívta a figyelmet Robert Kiyosakira amerikai bestseller íróra, akinek „műveit bölcsész, társadalomtudományi végzettségű, a magas kultúrát művelő embertársaink messzi sugarú körben elkerülik”, ugyanakkor mégis érdemes figyelni rá, mert élete jó példát szolgáltat arra, hogy hogy lehet megváltoztatni pénzügyi forgatókönyveinket. (Kiyosaki 2006a)   Kiyosaki vér szerinti, valójában szegény papája nevelési elveit hatékonyan korrigálta egy barátja édesapja, akit kilenc éves korában ismert meg és aki beszélgetésekkel és gyakorlati tapasztalatainak átadásával átsegítette pénzügyi forgatókönyvének korlátain. 
Az alábbiakban bemutatunk három a szerző (Kiyosaki 2006a) által megfogalmazott hiedelmet , amelyet egyrészt a „Szegény Papák” adnak át gyermekeiknek, másrészt a Gazdag Papáknak az ezen önkorlátozó hiedelmeket felülíró engedélyeit, jó tanácsait, amelyek segíthetnek bennünket a pénzügyi sorskönyveink újraírásában. 
Szegény Papa hiedelmei: Pénzzel foglalkozni szennyes dolog. Nem érek rá azzal foglalkozni, hogy még pénzügyi ismereteim is legyenek. Befektetni kockázatos. 

Gazdag Papa tanácsai: A pénz egy eszköz, ugyanolyan, mint bármely más munkaeszköz, érdemes figyelmet szentelni rá. Nem éri meg, hogy a pénzügyi intelligenciám hiánya miatt eladósodjak és pénzügyi gondjaim legyenek- Kockázatos, ha nincs befektetésed. 
A tranzakcióanalízis szerint kb. hat éves korig a világon minden egyes emberben a szülők, szülőfigurák nevelése, példája és a környezeti hatásokra adott korai döntések eredményeképpen kialakul egy tudattalan életterv, vagy sorskönyv. Ez a tudattalan életterv az élet valamennyi alapkérdésére kiterjed, pl. arra is, hogy milyen lesz valaki anyagi helyzete. 

Ezt a sokszor az ember számára negatívan ismétlődő események sorozatát tartalmazó sorskönyvet az ún. „újradöntéssel” lehet korrigálni. Mary és Robert Goulding (1972), amerikai tranzakcióanalízissel foglalkozó házaspár írta le annak folyamatát, amikor az ember ráismer ezekre az ismétlődő magatartásaira és úgy dönt, hogy ezután másként lesz. Ha nem működnek a kapcsolatai, eldönti, hogy harmonizálja őket, vagy ha gond van az anyagi helyzetével, akkor eldöntheti, hogy min kell változtatnia ahhoz, hogy az javuljon.
Egy pénzügyi újradöntés Nagy Gábor László szerint a pénzügyi magatartás átalakításának csak az első lépése. „ Egy olyan lépés, amikor értékrendbeli változásokat is el kell érni a szülői én-állapotban, a szülői én-állapot engedélyével, hogy a döntést követően kialakulhasson egy erős felnőtt én-állapot, aki mérlegeli a továbblépés lehetőségét és elsajátítja a szükséges és eddig hiányzó pénzügyi ismereteket, tanul, képezi magát és gyakorol, kísérletezik, hogy az esetleges kudarcok után talpra állhasson, amíg el nem éri a célját.”  (Nagy Gábor László 2011)
Fontosnak tartjuk, hogy a hallgatók elinduljanak a saját pénzkezelési minták kialakításának irányába. A „hangok a múltból” gyakorlat után megbeszéljük, hogy ehhez pl. el kell engedniük néhány hiedelmet, érzést, pénzzel kapcsolatos viselkedést abból, amit otthon tapasztaltak, s ki kell alakítaniuk a saját engedélyeiket ahhoz pl. hogy sikeresebbek, gazdagabbak lehessenek, alapvető feladat lehet, hogy megszűnjön bennük a sokszor nemzedékről nemzedékre átívelő küszködéstudat. Ha változtatunk hiedelmeinken, meggyőződéseinken, változnak a pénzzel kapcsolatos érzelmeink, így viselkedésünk is, s ez által lehetőséget adunk magunknak egy kedvezőbb anyagi jövő felépítésére. 
Felmérések szerint a vagyonos réteg tagjai több jó érzést táplálnak a pénz iránt, mint rosszat. (Eker 2005). Érdekes felismeréseket hoz az a gyakorlat is a hallgatók számára, amikor átgondoljuk a gazdag és a szegény módon gondolkodó emberek közti különbségeket, melynek következményére példa, hogy a hirtelen gazdaggá vált lottó nyertes rövid időn belül elveszti pénzét, illetve hogy a válságba került vállalkozó rövid időn belül felépíti vagyonát. 
1.1.2 Érzelmek
A pénzzel kapcsolatos érzelmeket is gyakran a pénzzel és annak megszerzésével kapcsolatban magunkban fenntartott gondolataink, hiedelmeink idézik elő, ugyanakkor nagyon fontos tudatosítanunk azt, hogy milyen érzéseink, érzelmeink vannak a pénzzel kapcsolatban, mert ez is befolyásolja a pénzzel kapcsolatos viselkedésünket. Erre kérdésre kért választ a Gazdag Nők honlapja „Mit érzel a pénzzel kapcsolatban?” címmel 2011 szeptemberben egy online kutatásban,ahol több, mint száz fő válaszait dolgozták fel. (Csapó 2011) Íme, az eredmények: 
A pénzhez kapcsolódó pozitív érzések listája:

biztonságérzet (63%) , adakozás/adás lehetőségének öröme (55%), hála (51%), öröm, hogy van (50%), szabadság (49%), a pénz áramlásának öröme (kapni/adni, jön-megy, beáramlik-kiáramlik) (43%), nyugalom (42%), sok lehetőség megélésének élménye (40%), megnyugvás (38%), gondtalanság (37%), reményteliség/reményt keltő állapot érzése; bőség érzése (mindkettő egyaránt 32%), önbizalom érzése (31%)

A felmérésben a válaszolók többségének a legelső pozitív érzése a pénzzel kapcsolatban a biztonságérzet. Ezzel kapcsolatban fontos tudatosítani, hogy a biztonságérzetünket nem szabad kizárólag a pénzhez kötni, mert ez függőséget alakít ki vele szemben. Érdemes számba vennünk például, hogy mi mindenünk van, mi mindennek vagyunk bővében, és ez is segít a biztonságérzet kialakításában. (Csapó 2011)
A pénzhez kapcsolódó negatív érzések:
aggodalom (49%), hiányérzet (48%), függés érzése (40%), bizonytalanság érzése (34%), kilátástalanság érzése (27%), félelem, szorongás (26-26%), rettegés (pl. ki tudom-e fizetni a számlákat stb.) (25%), bűntudat (például azért, mert szórom a pénzt) (23%), csalódottság, elégedetlenség, idegeskedés (22-22-22%), görcsösség (20%)

Az egyetemi kurzuson feltárt pénzzel kapcsolatos érzelmek összegyűjtése során hasonló listákat kapunk, (érdekes eredmény, hogy összehasonlítva a felnőttek válaszaival, a hallgatóknál arányaiban kevesebb a negatív érzések listája) mint az előzőekben bemutatott kutatásban, ezért érdemes megfontolnunk Csapó Ida tanácsait a negatív pénz-érzelmekkel kapcsolatban. A negatív érzelmekkel rendelkező emberek helyett inkább azok társaságát keressük, akik kiutat találtak a pénzügyi zsákutcákból és/vagy erre biztatnak bennünket is. Azzal töltsünk több időt, amikor sikeresen oldottunk meg egy pénzügyi problémát vagy ilyent láttunk másoktól a pénzügyeik terén. A problémák helyett tehát a megoldásokra összpontosítsunk!

Forgas (2003) szerint az érzelmek hasznos, sőt lényegi összetevői egy helyzetre adott adaptív válasznak, ez alapján joggal feltételezzük, hogy a pénzzel kapcsolatos döntéseinknek, viselkedésünknek is. Pszichológiai vizsgálatok rámutattak arra, hogy a negatív érzelmek egyetlen érdeme, hogy meghatározott specifikus válaszokra kényszerítenek bennünket. Aki mérges, az harcolni fog, akinek inába száll a bátorsága, az elszalad, a negatív érzelmek általában beszűkítik gondolkodásunkat, és cselekedeteinket, derül ki egy néhány évvel ezelőtti kutatásból. (Lazarus 1991). A gazdasági válság éveiben, 2008-tól fokozottan érzékelhetőek ezen negatív érzelmek és az általuk kiváltott beszűkült gondolkodásmód és cselekvések, ezért is oly fontos, hogy a pénzzel kapcsolatos negatív érzéseket csökkentsük hallgatóinknál. Ezzel ellentétben, a pozitív érzelmek kitágítják megszokott gondolatvilágunkat és cselekedeteinket, egy-egy probléma megoldása során jóval több alternatíva jut eszünkbe. Akinek jó a kedve, intuitívabbá válik, aki érdeklődő, az felfedező útra indul, kreativitásra, az újdonságok keresésére, a személyes és társas erőforrások jobb feltárására ösztönöznek a pozitív érzelmek bennünket, sőt a személyes egészség javításában is nagy szerepe van a jó közérzetnek. (Fredrickson 2002)
.  A fenti  kutatásokra támaszkodva törekszünk arra, hogy minél inkább erősítsük a pénzzel kapcsolatos pozitív érzéseket a hallgatókban, a negatívakat pedig csökkentsük. Nagy hozama tantárgyunknak, amikor összegyűjtjük a hallgatókkal, hogy konkrétan milyen módon hogy lehet csökkenteni a negatív érzelmeket. Az egyik legfontosabb tanulságként szokták megfogalmazni a fiatalok, hogy „beszéljünk családon belül a pénzügyekről!” Ami ismeretlen, ami tabu, amit titkok öveznek (megdöbbentő, hogy kb. hallgatók 40%-a meglepődik, hogy mennyibe kerül egy átlag háztartás rezsije!), azzal kapcsolatban gyakori a kialakuló negatív érzés! Fontosnak tartják saját pénzügyeikkel kapcsolatban is az egyenes, nyílt beszédet, mert az megköveteli az elhatározást, hogy őszinték legyünk önmagunkhoz és partnerünkhöz a pénzügyekre vonatkozó gondolatainkat, érzéseinket, viselkedésünket illetően. Fontos tanulság az is, hogy szerezzünk minél több ismeretet a pénzvilág működéséről, arról, hogy milyen módon lehet pénzt keresni, hogy lehet befektetni, stb.
Sokszor felvetődik a kérdés, hogy beszélhetünk róla, de ha nincs pénzem, nem tudom kielégíteni az igényeimet, akkor hogy szabaduljak a negatív érzéseimtől? Ilyen esetben konkrét ötleteket is gyűjtünk, hogy egyetemistaként mit tudnak tenni annak érdekében, hogy legyen annyi pénzük, mely elég a szükségleteik fedezésére. és az első befektetések elindítására. 
 A gyakorlat során felírnak 10 ötletet, hogy honnan lehet pénzük. Tapasztalataink alapján elsőre soknak tűnik ennyi ötletet leírni, mert gondolataik szűk és megszokott határok között mozognak, de ha a kezdeti meglepődést feloldjuk azzal, hogy bármire gondolhatnak, ne határolják be magukat, hozzák be mások tapasztalatait is, akkor képesek szemléletet váltani, s jönnek a jobbnál jobb ötletek. Az egyéni gyűjtést követően kiscsoportokban megosztják az összegyűlt javaslatokat, - ilyenkor a már dolgozó (kb. minden 5.!) egyetemisták sok jó ötletet adnak a többieknek –, pl. tudatosul bennük, hogy nyelvi tudásuk hasznosításáért akár naponta pénzhez juthatnak, hogy az egyetemi diákmunkát szervező tanulószövetkezeten keresztül viszonylag alacsony órabérért, de rendszeresen dolgozhatnak. Végig gondolják, hogy mit tegyenek pénzzé pl. interneten, s meglepődve, de tudomásul veszik, hogy ingyen is hozzájuthatnak bizonyos dolgokhoz. Ilyen pl. hogy nyáron vagy ősszel egy kellemes kirándulás keretében olyan gyümölcsöket szedhetnek, ami a boltban, vagy piacon sokba kerülhet, vagy ha odaajándékozzák megunt ruhájukat, játékaikat, számítógépes vagy egyéb technikai eszközeiket ismerőseiknek, akár visszafelé is kaphatnak mások által már saját szempontjukból hasznosnak nem ítélt dolgokat, mely nekik jól jöhet.
1.1.3. Viselkedés

A pénzzel kapcsolatos viselkedést, a pénzügyek kezelését – ahogy már eddig is utaltunk rá, befolyásolhatja a gazdasági szocializáció, az egyéni hiedelmek, az érzelmek, a nemzeti kultúrával foglalkozó kutatók (Hofstede-Hosftede 2008) pedig megállapították, hogy a nemzeti kultúra is összefüggést mutat a pénzügyi kultúrával. Eredményeik szerint az individualizált nemzetek többségére jellemző az öngondoskodás, a bizonytalanságkerülő nemzetek konzervatív befektetéseket preferálnak, e-bankinget nehezen fogadják, a rövid távú orientáció pedig a megtakarítások rovására a költekezést preferálja. A több országra kiterjedő összehasonlító vizsgálatok szerint Magyarország kevéssé individualizált, pénzintézetek felmérései (pl. OTP 2011) bizonyítják, hogy valójában kevéssé jellemző ránk az öngondoskodás, a nyugdíjcélú megtakarítások elterjedtsége. A magyar kultúra inkább bizonytalanságkerülő, kevéssé kockázatvállaló, s ha megnézzük a megtakarítási preferenciákat vizsgáló tanulmányok (pl. Szalma-Szél-Husz 2011) eredményeit, azok ténylegesen bizonyítják, hogy a konzervatív - ingatlan, készpénz, bankbetétek - befektetéseket részesítjük előnyben s nem a kockázatos, ugyanakkor nagyobb hozammal is kecsegtetőket. 
A hallgatókkal a tantárgy kereteiben történő beszélgetések a nemzetközi eredményeket megerősítik:

· alig van családjukban megtakarítás, majdnem minden család máról holnapra él, meglepve veszik tudomásul a tanácsadók által ajánlott 10% félre tételét

· kevés családban jellemző a tudatos tervezés

A pénzügyi önismeret modul 3. témakörének keretében egy gyakorlatban megtapasztalják a hallgatók, hogy hogy viselkednek a pénzzel, majd egy kérdőív kitöltésével szempontokat kapnak arról, hogy hogy viszonyulnak a pénzhez (költekező, spórolós, menekülő, aszkéta, gyűjtögető) (Mellan 1997). Továbblépési lehetőséget jelent számukra, hogy nemcsak megállapítjuk, hogy mi jellemző rájuk, hanem megbeszéljük, hogy a szerző által leírt típusokon kívül milyet tudnak még azonosítani, áttekintjük az egyes típusok előnyeit, fejlesztendő területeit és a fejlesztés módszereit. (A tréning elején kapnak a résztvevők egy színes lapot, egy „batyut”, ebbe gyűjtik a résztvevők az egyes gyakorlatok során levont tanulságokat, általában a második nap végére elég sok megfontolnivaló összegyűlik lapjaikon.)
A tipizálást segíti az pénzügyi viselkedés átgondolására vonatkozó feladat, amikor már a saját pénzkezelésüket, készpénzáramlásukat tekintik át, feltérképezve a havi és éves bevételeiket és kiadásaikat. Van, aki ezen alkalommal készít először saját költségvetést, többen meglepve tapasztalják, hogy milyen sok pénz felett rendelkeznek, s nem tudják hová megy. Az is meglepetést okoz, amikor a költségeiket összegzik, s nem értik, honnan lesz ennyi pénzük, Kitérünk a diákhitel szükségességének kérdésére, vannak, akik meglepve tapasztalják, hogy a többiek már dolgoznak, úgy teremtik elő a megélhetéshez szükséges pénzt, mások pedig a „bulizáshoz” is felveszik a diákhitelt. 
A témát a sikeres (több a bevétele, mint a kiadása, van megtakarítása), átlagos (annyi a bevétele, mint a kiadása) és kudarcos (több a kiadása, mint a bevétele, hiteleket, tartozásokat halmoz fel) pénzügyi életvitel fogalmának megbeszélésével folytatjuk, majd mindenki beazonosítja a saját eddigi életvitelét, majd jelezzük, hogy nemsokára téma lesz az is, hogy a pénzáramlás kiadási oldalát hogy tudják csökkenteni. Meglepő módon, csak kb. a hallgatók 10-15 %-ára jellemző a megtakarítás, s csak a megbeszélés során döbbennek rá, hogy a felelős jövő építéséhez tartalékokkal érdemes rendelkezni, s ehhez a pénzügyi komfortzóna (Klontz -Klontz 2008) határait: az életszínvonalat érdemes tudatosan lejjebb vinni.
1.2 Pénzügyi Intelligencia
1.2.1. A pénzügyi intelligencia fogalma

Az intelligencia egyike a legvitatottabb fogalmaknak a pszichológia történetében, sokféle intelligenciaelméletet tart számon a szakirodalom. Egyesek szerint intelligencia az, amit az intelligenciatesztek mérnek, mások szerint azt jelenti, hogy képesek vagyunk a tapasztalatainkból tanulni, absztrakt fogalmakban gondolkodni és környezetünket hatékonyan kezelni. (Atkinson-Hilgard 2005) Mérésére közel 100 éve léteznek különböző IQ-t (intelligencia hányadost) mérő tesztek.

 A 90-es években David Goleman Peter Salovey, John Mayer és Reuven Bar-on munkáira alapozva - akik kimutatták, hogy az érzelmeikkel ügyesebben bánó emberek a többieknél jobban boldogulnak - alkotta meg az érzelmi intelligencia (EQ) kifejezést.
A Goleman-féle modell szerint az érzelmi intelligencia összetevői: 
Személyes kompetenciák:
1. én-tudatosság (önismeret, önértékelés, önbizalom) 
2. önszabályozás (önkontroll, megbízhatóság, alkalmazkodás) 

Szociális kompetenciák:
3. empátia (mások megértése és fejlesztése, szükségleteik felismerése, sokszínűség értékelése, érzelmi feszültségek érzékelése)
4.  motiváció (kezdeményezőkészség, optimizmus, elköteleződés, teljesítmény ösztönzés)
5. társas készségek (befolyásolás, kommunikáció, konfliktuskezelés, irányítás, kapcsolatépítés, együttműködés, csapatszellem)  Goleman (1997)
Bár sem az érzelmi intelligencia mérésében, sem a pontos értelmezésében nincs megegyezés a szakemberek között, abban azonban a többség egyetért, hogy egy sikeres karrierhez legalább olyan fontos, egyesek szerint fontosabb is az érzelmi intelligencia, mint az IQ értéke.
Néhány éve egy harmadik intelligencia fogalmáról is olvashatunk a sajtóban, s néhány sikerkönyvben: a pénzügyi intelligenciáról (PIQ) (Kiyosaki 2008). (A pszichológiai szakirodalomban - ismereteink szerint - hétköznapi fontossága ellenére sem vált még ez a témakör kutatás tárgyává.) Ha leegyszerűsítve szeretnénk ennek lényegét leírni, akkor azok az emberek intelligensek pénzügyileg, akik megfelelően tudnak bánni a pénzükkel: meg tudják keresni, meg tudják védeni/tartani és képesek a „hatástöbbszörözésre” : jó helyre fektetik be, a pénzük dolgozik nekik. Ahhoz, hogy ezt meg tudja tenni valaki, szükség van önismeretre ezen a téren és megfelelő pénzügyi tájékozottságra. Szakértők szerint anyagi helyzetünk csaknem jobban függ a PIQ-tól, mint a recessziótól. Ideális pénzügyi szemlélet esetén mérlegeljük a hosszabb távú következményeket, felelősségteljesebben állunk a pénzügyi tranzakcióinkhoz, hatékonyan menedzseljük a pénzünket, s amennyire módunkban áll, tartalékolunk is. Ha mindez fennáll, akkor egy váratlan helyzet sem borítja fel az életünket.

Kiyosaki – a fogalom megalkotója - szerint az tekinthető pénzügyileg intelligensnek, aki annyi pénzt keres, amiből biztosítani tudja saját maga és családja egészségét, boldogságát, biztonságát és döntési, választási lehetőségét, s ezzel együtt még van elég szabad ideje is. 
Az egyén számára a választás lehetősége akkor jelent valódi szabadságot, ha az a választani tudás képességével párosul, s ebben nagy szerepet játszik az egyén tájékozottsága és intellektuális képessége, a pénzügyi írástudása. (Husz-Szántó 2011)
Nem tekinthető magas pénzügyi intelligenciával rendelkezőnek az, aki „éjt nappallá téve” dolgozik a pénzéért, hatalmas vagyont halmoz fel és egy idő után nem tudja fedezni annak fenntartási költségeit, aggódással teli az élete pl. az ingatlanárak csökkenése miatt, nem tud aludni, egészsége megkérdőjelezhető.

Maga a fogalom tehát nem azt jelenti, hogy ki mennyit keres, hanem azt, hogy a megkeresett pénzéből mennyit tud megtartani, s azt a saját céljainak megfelelően használni, illetve a jövője érdekében tőkejövedelmet kialakítani,(a pénze dolgozzon neki!) Ehhez egy sikeres pénzügyi életvitelre van szükség, azaz költs kevesebbet annál, mint amennyi bevételed van! Ilyen értelemben azok, akik hónapról hónapra elköltik a bevételeiket, s egy új dolog vásárlásánál hitelt vesznek igénybe, alacsony pénzügyi intelligenciával rendelkeznek. 
Kiyosaki szerint a  pénzügyi intelligencia összetevői (Kiyosaki 2006a):

· Annyi pénz keresünk, amennyire szükségünk van családunk jelenlegi és jövőbeli szükségleteinek fedezésére, s amivel bánni is tudunk, nem okoz feszültséget bennünk, hogy mit tegyünk vele. Fontos, hogy olyan állást, vállalkozási lehetőséget keressünk magunknak, amiben ki tudunk teljesedni, amit szeretünk!

· Képeseknek kell lennünk pénzünket megvédeni a „pénzügyi ragadozóktól”. 
· Pénzügyi tájékozottságunkat folyamatosan fejlesszük! Kövessük nyomon könyvek, szaklapok, folyóiratok, napilapok, tanfolyamok, tréningek, képzések segítségével,  hogy mit tudok kezdeni a pénzemmel, hová tegyem, mibe fektessem be. 
· Pénzügyi tervezés: A pénzügyileg sikeres életvitel kialakítása feltételezi a pénzügyi tervezést, illetve akkor tekinthető valaki pénzügyileg tudatosnak és intelligensnek, ha van terve arra, hogy keresi meg a pénzét és mit kezd a pénzével, miután megkereste, ha kialakít egy stratégiát a saját életcéljai elérése pénzügyi hátterének kialakítására. 
· Hatástöbbszörözés: ha már van megtakarított pénzünk, érdemes figyelni rá, hogy hol tudjuk azt „dolgoztatni”.

1.2.2. A pénzügyi intelligencia fejlesztése a tárgy keretében 

A hallgatók tréningjének második napján foglalkozunk a pénzügyi intelligenciával, először kapnak egy rövid bevezetőt a PIQ fogalmáról, majd a Kiyosaki-féle összetevőkkel foglalkozunk részletesen:
1.2.2.1. A pénz előteremtése:

Egy kiscsoportos gyakorlat keretében átgondolják a hallgatók, hogy a jelenlegi kereteik között hogyan tudják előteremteni azt a pénzösszeget, melyre szükségük van jelen körülmények között. Tapasztalataink szerint már megszűnik a résztvevőkben az első napon tapasztalható abból fakadó ellenállás, hogy ők egyetemisták és azért nem szakmunkásképzőbe vagy dolgozni mentek, mert nekik nincs még kedvük dolgozni, megértik, hogy már 18-20 évesen is elkezdhetnek tenni a saját jövőjükért. Sok jó lehetőséget osztanak meg egymással, ki hol és mit dolgozik, milyen fizetségért, tudatosul bennük, hogy már ők is sokat tehetnek a saját költségeik fedezése érdekében. Megismerik Kiyosaki: Cashflow négyszög elméletét, (Kiyosaki 2006 b) mely a jövedelem megszerzésének négyféle módját mutatja be: alkalmazottként, egyéni vállalkozóként, cégtulajdonosként és tőkejövedelemből is pénzhez juthat valaki, a tréningen megbeszéljük ezek előnyeit és kihívásait, valamint azt is, hogy célszerű egyszerre több forrást is igénybe venni az anyagi biztonság megteremtéséhez. 

1.2.2.2. Pénzügyi ragadozóktól való megszabadulás 

Egy egyéni gyűjtés keretében átgondolják a hallgatók, hogy hogy tudnak „szájkosarat tenni” azokra a „pénzügyi ragadozókra”, melyek megnehezítik a jelenről és a jövőről való gondoskodást, a sikeres pénzügyi életvitel kialakítását.  A már a korábbiakban elkészített saját költségvetésüket figyelembe véve tudatosan átgondolják, hogy hol, mire adnak ki több pénzt a szükségesnél, ezen gyakorlat keretében rájönnek, hogy a bankszámlájuknál esetleg van olcsóbb egy másik pénzintézetnél, hogy jelenlegi telefonszolgáltatójuknál esetleg magasabb tarifával telefonálnak, mint a csoporttársuk, hogy az étkezést olcsóbban is meg lehet oldani jó ételekkel, hogy az élvezeti cikkek mennyire sok pénzt visznek el havonta.  Többen ötleteket kapnak társaiktól, voltak, akik itt döntötték el, hogy a diákhitelüket megszüntetik, hogy ne halmozzanak fel adósságot a pályakezdés időszakára, amikor pl. a lakáskérdés megoldására kellene összpontosítaniuk.
A gyakorlat igen nagy haszna, hogy a végén felismerik, hogy elkezdhetik a megtakarításaikat, ha a jövőben odafigyelnek ezen kiadásaik tudatos csökkentésére. Volt olyan hallgató, aki jelezte, hogy átgondolva kiadásait, akár havi 20 000 ft-ot is félre tud majd tenni a jövőben. Megbeszéltük, hogy a takarékosság első lépése, ha a bevételek 10%-át meg tudják őrizni, ez a PIQ fejlesztésének egyik lehetséges útja. 
Arról is beszélünk a téma zárásaképpen, hogy ne legyen rossz érzésük olyankor, amikor pénzt kell kiadniuk, mert azt általában valamilyen szolgáltatásért, áruért adják ki, ami számukra érték, előny. (Nekik is jól esik, ha az ő szolgáltatásaikat jó szívvel fizetik ki az azt igénybe vevők.) Fontos, hogy hagyják a pénzt áramolni, ugyanakkor a felesleges pénzkidobástól kíméljék meg magukat!
1.2.2.3. Pénzügyi tájékozottság fejlesztése
Ezen témakörrel kapcsolatban végzünk egy gyűjtést kiscsoportban, hogy kik milyen honlapokat, folyóiratokat, könyveket, tanfolyamokat ismernek, melyek a mindennapi pénzügyekről szólnak, s a kiscsoportok listáját összegezzük, az összegzett listát a tréning végén mindenki megkapja, ami segíti őket a pénzügyi ismeretek további bővítésében.
1.2.2.4. Pénzügyi tervezés

A pénzügyi tervezés alapjául szolgáló költségvetést már elkészítették erre az időre a hallgatók, itt első lépésként megismerik az anyagi védettség (6 havi költségek elhelyezése egy likviditást és biztonságot jelentő számlán), anyagi biztonság (annyi pénz felhalmozása, melynek kamataiból/hozamaiból fedezhetők a havi költségek), anyagi függetlenség és a befektetési háromszög fogalmát. (Schafer 2001)
Nagy meglepetések közepette szembesülnek azzal, hogy saját családjukban –bár a szülők általában már elmúltak 40 évesek- többnyire még az anyagi védettség kialakításának szakaszában vannak, s kevesen mondhatják el, hogy felépítették az anyagi biztonságot, amire pedig napjainkban már nagy szükség van, mivel a szülők megélhetését az állam nem tudja finanszírozni nyugdíjakkal. Az életkorok megoszlását bemutató 1950-től 2050-ig tartó korfa megismerésével rájönnek arra, hogy az öngondoskodásnak a szerepe egyre jobban előtérbe kerül. Megdöbbennek, amikor tudatosításra kerül, hogy ők kerülnek majd kellemetlen helyzetbe, ha szülők nem építik fel a saját nyugdíjalapjukat, s ehhez arra van szükség, hogy egyre kevésbé kelljen támogatni őket anyagilag, tehát induljanak el az anyagi függetlenedés útján saját költségeik lecsökkentésével és esetleges munkakereséssel.
Második témaként megismerik a pénzügyi terv fogalmát, a tervkészítés folyamatának lépéseit (a múlt és a jelen helyzet értékelése: készpénzáramlás tudatosítása, pénzt igénylő konkrét jövőbeli célok, tervek megfogalmazása, a célok idővonalon történő megjelölése, megtakarítás felépítésének átgondolása) s konkrétan elkészíti mindenki egy idővonalon saját tervét időpontokkal és a terv megvalósításához szükséges összegekkel feltüntetve. 

 A modul végén kitöltjük a befektetői stílus kérdőívet, mely rávilágít arra, hogy mennyire megalapozottak a kitöltő pénzügyi ismeretei, s mennyire kockázatos befektetésekkel érdemes foglalkoznia.

A 2 napos tréning végére eddig jutunk el a hallgatókkal, tehát tudatosul bennük, hogy milyen mintákat követtek eddig, s mit kell változtatniuk ahhoz, hogy a családi szocializáció ne gátolja őket a továbbiakban, hogy hogy tudják a PIQ-jukat fejleszteni, hogy mit kell tenniük, hogy pénzügyileg tudatosakká váljanak, s elkészítik egészen a nyugdíjba vonulásig a pénzügyi tervüket. A nap végére már kialakul bennük az igény, hogy akkor hogy is, milyen megoldásban tudják összegyűjteni a célok megvalósításához szükséges összeget. Ezt kb. egy hónappal később, hozzáértő előadók segítségével megtartott Szakmai nyílt nap keretében tudják meg, ahová elhozhatják szüleiket, testvéreiket, barátaikat, akikkel ez alatt az egy hónap alatt általában megosztják a takarékossági tippeket és egyéb, a tréningen tanult hasznos dolgokat.
A Nyílt napra házi feladatként kapják meg a pénzügyi honlapokon való tájékozódás feladatát, néhány alapvető pénzügyi fogalom előzetes megismerését, hogy a pénzügyi megoldások ismertetése során értsék, hogy miről beszélnek a szakemberek. Ilyen fogalmak többek között  pl. a bankkártya, hitelkártya, bankbetét, állampapír, kötvény, THM, részvény, unit linked biztosítás, TKM, befektetési alap, portfolió, diverzifikáció, likviditás, biztonság, kamat, hozam, 72-es szabály, tőzsde, PSZÁF, OBA, BUX, MAX, Lakástakarék pénztár(LTP), tartós befektetési számla (TBSZ), ingatlan, ingóság, stb.

1.2.2. 5. Pénzügyi megoldások

A pénzügyi megoldások ismertetését a Nyílt napon mindig független pénzügyi tanácsadókra bízzuk. A Nyílt napon megismerik a hallgatók a különböző életciklusokban megjelenő célok elérésére alkalmas pénzügyi megoldásokat: a bankszámlák választásának szempontjait, a bankbetétek, állampapírok, lakás-takarékpénztár, unit-linked biztosítások, részvények, ingatlanbefektetések jellemzőit, az alapkezelők és a tőzsde működését. A Nyílt napon a pénzügyi megoldások mellett természetesen a pénzpszichológiai, pénzügyi önismereti ismereteket is bővítjük, előadóink között volt már tőzsdepszichológus, a pénz és az egészség viszonyával foglalkozó szakember is. 
1.3. Visszajelzések 
A tárgy végén és egy félévvel utána is megkérdezzük a hallgatókat arról, hogy mit vittek haza, ezek közül szeretnék egyet-egyet megosztani: 

„Fontos a pénzzel kapcsolatban a nyílt kommunikáció, az én családomban nem lesz majd tabu téma, ismerjük meg a pénz mozgását családon belül, s akkor elmúlnak a rossz érzéseink, ismerjük meg a befektetéseket, hogy legyen elképzelésünk arról, hogy hogy építjük fel anyagilag a jövőnket”
„Amióta figyelek a pénzre, vezetem a kiadásaimat és a bevételeimet, s ezzel átlátom a pénzügyeimet, sokat javult az anyagi helyzetem. Azzal, hogy foglalkozom a költségvetésemmel, tudatosabbá váltam, a félelmeim el kezdtek oldódni, s ennek eredménye, hogy minden célomra jut pénz”.
2. A témában végzett kutatásaink 
A pénzpszichológia tárgy bevezetésével egy időben elkezdtünk olyan típusú kutatásokat is szakdolgozók segítségével, melyek segíthetik majd a tárgy oktatását, illetve a pénzintézetek munkáját, ebből mutatunk most be kettőt.
2.1. Pénzügyi attitűdök vizsgálata alkalmazottak és vállalkozók körében (Horváth 2012)
Első kutatásunknak kettős célja volt: egyrészt egy olyan mérőeszköz kipróbálása, amellyel a pénzügyi attitűdök mindhárom komponensét (kognitív, affektív, viselkedési) tetten lehet érni, másrészt az egyes komponenseken belül olyan mérhető dimenziókat kialakítani, melyekkel különbséget lehet tenni a vállalkozók és alkalmazottak pénzügyi hozzáállásában. 
A témában született eddigi szakirodalmakban (Yamauchi ‑ Templer 1982) a kutatók általában csak egy (ritkán két) attitűd összetevőt vizsgáltak. Ez alól eddig az egyetlen kivétel az 1997-es Tang tanulmány, ahol egyszerre mérték a mind a hármat, igaz eltérő hangsúllyal. Az eddigi kutatásokban a legnagyobb hangsúly az érzelmi komponensen volt (jóság, gonoszság megkülönböztetése), kisebb súly volt a kognitív (pénzhez való hozzáállás, vélemény) és a viselkedési (költségvetés) komponenseken. (Furnham, - Argyle 1998)
Kutatásunkban mindhárom komponensben két-két dimenziót emeltünk ki, azokat két pólusra osztottuk, majd az így kapott pólusokra jellemzően 2-2  állítást fogalmaztunk meg, így egy 36 kérdésből álló kérdőívet alkalmaztunk. Konkrétan az alábbi dimenziókat vizsgáltuk az egyes komponensek kutatása során:
Az attitűd kognitív komponenséhez kapcsolódó dimenziók a következők: 

· Tudatossági dimenzió: Tudatos (határozott, pontos elképzelések) – Intuitív (pillanatnyi megérzéseinek engedelmeskedik)
· Kontrollhely dimenzió: belső kontrollos (saját maga irányítja a pénzügyeit) – külső kontrollos (sodródik a külső eseményeknek megfelelően)

· Rugalmasság, nyitottság dimenzió: Újító (keresi és alkalmazza az új pénzügyi megoldásokat) – Konvencionális („Járt utat a járatlanért”.. pénzügyeit a régi, jól bevált, megbízható úton intézi)
Az attitűd affektív komponenséhez kapcsolódó dimenziók: 

· Stabilitás dimenzió: (Eysenck alapján) Stabil (pénzügyei intézése közben nem aggódik, nyugodt,  általában megfontoltan cselekszik) – Labilis ( szorong,miközben a pénzügyekkel foglalkozik) 
· Hozzáállás dimenzió: Pozitív (szeret a pénzzel foglalkozni, élvezi a pénzügyi folyamatokat)  – Negatív (szemében a pénz maga a rossz)

· Elégedettség dimenzió: Elégedett (úgy érzi, hogy jól mennek a pénzügyi dolgai ) – Elégedetlen (folyamatosan morog, ha pénzügyeivel foglalkozik)
Az attitűd viselkedési komponenséhez kapcsolódó dimenziók:

· A pénz megtartása  dimenzió: Költekező – Megtakarító

· Kockázatvállalási dimenzió: Kockáztató (az előnyös, nagyobb hozammal járó befektetéseket keresi, mozgásban tartja a tőkéjét) – Biztonságra törekvő (az állampapírokra és a banki megtakarításokra esküszik)

· Kezdeményezőkészség dimenzió: Kezdeményező (proaktív, számára a pénzügy játékpálya, ahol megvalósíthatja elképzeléseit) – Visszahúzódó (nem kezdeményez, inkább csak reagál a pénzügyi történésekre, banki levelekre)
Kutatásunkban a korábbi szakirodalmakra támaszkodva a következő hipotéziseket fogalmaztuk meg:
A vállalkozóknál magasabb értékeket vártunk az alkalmazottakhoz képest az alábbiakban:

· Kognitív dimenzió esetén: belső kontroll, újítás

· Affektív komponens esetében: pozitívabb hozzáállás, elégedettség

· Viselkedési komponens esetén: kockázatvállalás, megtakarítás 
Eredményeink 79 kitöltött kérdőív alapján: Az előzetesen felállított hipotéziseiket igazolták a kontrollosság, a hozzáállás és az elégedettség dimenziók eredményei. 
A két vizsgált csoport között a legnagyobb eltérés a kontrollosság dimenzióban volt: a vállalkozók inkább belső kontrollosak, míg az alkalmazottak inkább külső kontrollosak voltak. Az előzetes várakozásnak megfelelően a vállalkozók egyértelműen elégedettebbek pénzügyeikkel, mint az alkalmazottak. 

A megtakarítás és a kockázatvállalás dimenzió a fentieknél már jóval árnyaltabb képet mutatott. A pénz megtartása dimenzióban az alkalmazottakra jellemző volt a költekezés, a vállalkozókra nem, viszont mindkét csoport magas pontszámot szerzett a megtakarítás pólusban. A kockázatvállalási dimenzióban hasonló a helyzet: míg a vállalkozók kockázatvállalóak és az alkalmazottak nem, addig mindkét csoport biztonságra törekvő. 
Elgondolkodtató, hogy az újítás és a hagyományos utak követése, azaz a nyitottság dimenzióban szinte semmi különbséget nem tapasztaltunk a vizsgált kategóriák között (az eltérések 0,1-en belüliek). A válaszadók egyik pólust sem érezték igazán közel magukhoz, ennek magyarázata még további vizsgálatokat igényelhet. 

Ezen vizsgálat úttörő vállalkozás volt Magyarországon, a jövőben több állítással és nagyobb vizsgálati mintával megismételjük a kutatást, hogy egy validált pénzügyi attitűd kérdőívet alakíthassunk ki.

2.2. A vezetői sikeresség és a személyiség preferenciák összefüggései egy hazai független pénzügyi tanácsadó cégnél (Halgas 2011)
Másik érdekes kutatási kérdésként azt vizsgáltuk, hogy milyen preferenciák jellemzőek egy pénzügyi tanácsadó cégnél a már sikeres vezetők között a Myers – Briggs - féle Típus Indikátor dimenziói alapján (Halgas 2011). Az MBTI módszer C. B. Jung tipológiai elméletére épül, aki a viselkedésben fellelhető különbségeket a személyiség alakulását meghatározó alapfunkciókkal, preferenciákkal magyarázza. 
A négy dimenzió mentén elhelyezkedő preferenciapár az Extravertált (E) – Introvertált (I), Érzékelő (S) – Intuitív (N), Gondolkodó (T) – Érző (F), és Megítélő (J) – Észlelő (P).

A preferenciák bemutatása során csak néhány mondatban ismertetjük a típusokat, részletesebb megismerésükhöz jól hasznosítható Mészáros (2006) tanulmánya.

 1. dimenzió: Extra-introverzió /E-I/: A preferenciapár elkülönítésének alapja az, hogy honnan szerzi energiáit,  inkább a külvilág, vagy saját belső világa felé fordul-e a személy?

Extravertált személyek (E): kifelé irányultság sok kapcsolat, szociabilitás, interakciók, felületesség, , akciók, gyorsaság, változatosság, nyílt kommunikáció, csapatmunka jellemző rájuk. (Kroeger – Thuesen 1988)
Az Extravertált emberek könnyen alkalmazkodnak a külvilág helyzeteihez, erős bennük a másoknak való megfelelés igénye és az elfogadás iránti vágy. Könnyen hozzászólnak bármilyen témához,  „beszélve gondolkodnak”.

Munkájuk során igénylik a külvilágtól (vezetőiktől) való visszajelzéseket, szeretik, ha elismerik őket. Az ilyen munkatársakra jellemző az is, hogy élvezik a nyilvános szereplést, nem esik nehezükre, ha több ember előtt kell beszédet, bemutatót tartaniuk. Szeretnek csapatban dolgozni, sok minden iránt érdeklődnek. 

Introvertált személyek (I): a privát élet, befelé fordulás, mélység, koncentráció, alaposság, kevés és mély kapcsolat, reakciók, megfontoltság jellemzi őket.
Az introvertált személyek a gondolatok és a belső világ élményei felé fordulnak, energiájukat is saját gondolataikból, érzéseikből és ötleteikből merítik, biztonságérzetük is belülről fakad.  Nem jellemzi őket a másoknak való megfelelés vágya, inkább a belső érzéseik és megérzéseik vezérlik cselekedeteiket. Rendszerint világos nézetekkel és értékrenddel rendelkeznek, melyek csak nagyon alaposan feldolgozott érvek alapján és hosszú idő után változtathatóak meg. Ők először gondolkoznak, és csak utána beszélnek, gondolataikat és érzéseiket csak azokkal osztják meg, akikben megbíznak. (Erős – Jobbágy 2001)

2. dimenzió: Érzékelő – Intuitív (S-N): A preferenciapár alapját az képezi, hogy a személy milyen módon gyűjti be környezetéből a különböző információkat?
2.1. Az Érzékelő típusú /S/ emberek elsősorban érzékszerveikkel (szemük, fülük, kezük stb.) szerzik meg az adatokat, megbíznak a beérkező információk pontosságában. Megfigyelik a körülöttük zajló eseményeket, a dolgokat konkrét valóságukban fogják fel, nem foglalkoznak az elvont jelentésekkel, összefüggésekkel, nem hívei az elméleteknek. Számukra az itt és most beérkező adatok fontosak, jelszavuk a “Hiszem, ha látom!” Konkrétumokra, apró részletekre koncentrálnak, jók a megfigyelési folyamatokban, pontosan emlékeznek a tényekre. Jellemző rájuk a realitás, s a helyzetek gyakorlati hasznának felismerése, jól teljesítenek a rutin feladatokban.
2.2. Az Intuitív /N/ emberek tényszerű észleléssel indítanak, de szinte azonnal a tények közötti összefüggésekre irányítják figyelmüket, a dolgokban rejlő lehetőségeket, mélyebb jelentéseket keresik, az általános összefüggésekkel foglalkoznak, nyilvánvaló bizonyítékok nélkül is érzékelik a mögöttes folyamatokat, ráéreznek a helyzetben rejlő lehetőségekre. 

Néhány szóban jellemezve őket, jellemző rájuk az előérzet, ihlet, szárnyalás, fantázia, spekulativitás, jövőre orientáltság, leleményesség, képzeletgazdagság.

2.3. dimenzió: Gondolkodó (T) és Érző (F) típusú embereket különböztetünk meg a döntéshozatal módját leíró preferencia pár alapján.

2.3.1. Gondolkodónak (T) azokat az embereket nevezzük, akik személytelen, objektív döntéseket hoznak. A valóságot elemzések és logikus következtetések útján próbálják megérteni, az “eszükre hallgatnak”. Érzelmileg távol tartva magukat a helyzettől, tárgyilagos, ésszerű, objektív érvek alapján, pártatlanul próbálnak döntést hozni. Az igazságosságra törekvést előtérbe helyezik az érzelmekkel szemben, betartják a szabályokat, a célok elérésében az előírt eljárásokat, módszereket követik.

Sokszor kritikusak, de a megfelelően indokolt (racionális, számukra is elfogadható érveken nyugvó) ellenvéleményt képesek elfogadni, ellenkező esetben viszont nehéz velük kompromisszumra jutni. Erősségük, hogy könnyen felfedezik, mitől rossz, hibás valami, s ezt használják a problémamegoldásban. Jellemző rájuk a józan ész, szilárdság, az objektivitás, világosság, az elvek, összevetés, törvények tisztelete és a kritikák. (Kroeger – Thuesen 1988)
2.3.2. Érző személyek (F): Az érző funkció a személyes vonzás és taszítás alapján működik, a személy a döntés végeredményét az emberekre tett hatásuk szerint értékeli. Az érző a személyes értékeit tekinti döntései alapjának. Jobban érdekli az ember, mint a feladat maga. Igénye a harmónia, a csatlakozás, befogadottság, az egyetértés.
Rájuk jellemző az állítás: „a szívükre hallgatnak”. Az információkat személyes, értékorientált módon strukturálják. Igen magas az empátiájuk. Együttérző, odafigyelő, megértő, megszánó és támogató emberek, könnyen meggyőzhetőek bizonyos dolgokról, viszont, ők is igen nagy hatással vannak a körülöttük lévőkre. 

2.4. dimenzió: Megítélő (J) – Észlelő (P): Aszerint, hogy a személynek mi jellemző az életvitelére, problémakezelésére, a döntések meghozatalának gyorsaságára, szintén kétféle típust különíthetünk el: a Megítélő (vagy ítéletalkotó) és Észlelő (vagy befogadó) preferenciákat.

2.4.1. A Megítélő típusú (J) embereknél a döntési folyamaton van a hangsúly, mely gondolkodás vagy érzelem alapján egyaránt történhet. Döntését könnyen és gyorsan, néhány adat alapján meghozza, közben biztos magában, s elégedett, ha döntött. Gyorsan eljut a döntéstől a tettig. Szereti befejezni, amit elhatározott. A határidőket betartja és kerüli, hogy az utolsó percekben cselekedjen. E típus célja egy szabályozott, rendezett, tervszerű, megszervezett életvitel kialakítása. Gyakran készítenek listát napirendjükről, teendőikről, melyeket sikeresen fel is használnak. A tervezett, időben és térben rendezett környezetet kedvelik, szabályozni, kontrollálni akarják életüket. Szeretik, ha a szabályok nem változnak, a dolgok állandóak. Határozottak, ütemezettek, módszeresek, rendszeresek, szervezettek, strukturáltak. (Kroeger – Thuesen 1988)
2.4.2. Az Észlelő típusú (P) egyén lassan és vonakodva dönt. Ha lehetősége van rá, döntését mindaddig visszatartja, amíg az összes - számára szükségesnek vélt - információt be nem szerzi, mások véleményét kikéri, a lehetséges következményeket minden szempontból megfontolja, nyitott az egymásnak ellentmondó adatokra. Szeret az utolsó percben választani. Ha a döntés után valamilyen fontos információt kap, hajlamos döntését újra gondolni. Kerüli a határidőket, a feladatok elkezdésével a végsőkig vár, de az utolsó percek nyomása energetizálja. Rugalmas, alkalmazkodó, nyitott a változásra, azt lehetőségként értelmezi. Az életet inkább megérteni akarja, s nem irányítani. Néhány szóval jellemezve: az Észlelők nyitottak, izgatottak, spontának, strukturálatlanok, alternatívákban gondolkodnak, kísérletezők, a lehetőségeket szeretik (Kroeger – Thuesen 1988).

Áttekintve MBTI preferenciákat, hipotéziseket fogalmaztunk meg a vezetők tipikus preferenciáira vonatkozóan a pénzintézetnél elvégzendő vezetői feladatokat figyelembe véve.
A kutatásban vizsgált vezetők feladatai a vizsgált pénzügyi tanácsadó cégnél: 

1. Pénzügyi termékek megismerése, „eladása”, biztosítási szerződések megkötése, Saját teljesítmény elérése, ügyfelekkel való kapcsolattartás. 

2. Csapatépítés, munkatársakkal való foglalkozás, tapasztalatok átadása, tárgyalási folyamat megtanítása, a munkatárs folyamatos támogatását. 

Hipotézisek: 

1. Feltételeztük, hogy a vezetőként az Extravertált személyiséggel rendelkezők sikeresebbek, mert könnyebben felveszik a kapcsolatot a már meglévő és a potenciális ügyfelekkel, szeretik a nyilvános szereplést, valamint rájuk jobban jellemző a csapatmunka.

2. Második hipotézisünk az volt, hogy a cégnél sikeresebb az, aki Intuitív preferenciával rendelkezik, mert jövőorientáltak, jó képzelő erejük van, és a problémák többféle megoldását keresik. 

3. Feltételeztük, hogy a vezetők között több az Érző típus, mert ápolják az emberi kapcsolataikat, megértik a másikat, figyelemmel vannak partnerük érzelmeire, igényeire.

4. Negyedik hipotézisünk szerint sikeresebb a cégnél, aki Megítélő preferenciával rendelkezik, mert ők ütemezettebbek és strukturáltabbak, előre megtervezik céljaikat, és tartják magukat hozzá. A tervezés segítséget ad a jövő bizonytalanságának és kockázatának leküzdéséhez a pénzügyi tanácsadó számára. 

Eredmények:

Az eredményeit áttekintve megállapíthatjuk, hogy:

· 1. hipotézisünknek megfelelően a vezetők között több az extrovertált, a kifelé fordulás erősíti a vezetői sikerességet a cégnél

· a 2. hipotézisben leírtakkal szemben az érzékelő vezetők aránya volt nagyobb (68% a 28%al szemben), ez azt jelzi, hogy ezen területen a vezetővé válásban a konkrétumok, részletek fontosabbak az összefüggések meglátásánál, az intuíciónál.

· a harmadik hipotézis nem nyert bizonyítást, ugyanis a vezetők 44%-a gondolkodó volt, s csak 36%uk érző, tehát az objektivitás, racionalitás nagyobb szerepet játszik a sikeressé válásban, mint az érzések 

· a negyedik hipotézis megállta a helyét: a sikeres vezetők 88%-a Megítélő (J), és csak 8%-a volt Észlelő (P), strukturáltság sikerességhez vezet ezen a téren. (Halgas 2011)

	Személyiség preferenciák betűjelei
	Százalékos arányok megoszlása

	68%

	P

1. táblázat: A vezetők preferenciáinak százalékos megoszlása (Halgas 2011)
A kapott eredményeket a pénzintézetek a következő területeken hasznosíthatják:

· munkatársak kiválasztásánál

· önismeret: fejlesztendő területek tudatosítására

· továbbképzések megtervezésénél

· lehetséges konfliktusok megszüntetésére
A szakdolgozók eredményein kívül más témákban is folytatunk kutatásokat, gazdaságpszichológiai kutatócsoportunk (Mihály Nikolett, Kovács Ildikó Éva és Madarász Imre kollegáink) megvizsgálta pl.: A pénz iránti attitűd és a demográfiai jellemzők kapcsolatát, tanulmányunk rövidesen megjelenik a Magyar Pszichológiai Szemlében (Mihály et al. 2012) . 
Jövőbeli terveink között szerepelnek egyrészt több, a pénzügyi gyakorlatban hasznosítható kutatás indítása, másrészt a magyar gazdaságpszichológiával foglalkozó elődeink műveinek, eredményeinek alaposabb feldolgozása és beillesztése mind az oktatásba, mind a kutatásba, gondolunk itt: Garai (1990), Scitovsky (1990), Magyari (2000), Menyhay (2004), Mérő (2004), Hámori (1998), Katona (1977) műveire.
Összefoglalás: tanulmányunkban bemutattuk a gödöllői Szent István Egyetemen bevezetett Pénzpszichológia tantárgy felépítését és két pénzügyi tudatosság témakörben született szakdolgozat kutatás eredményeit. 

Utóirat: Örömünkre szolgál, hogy Hunyady György vezetésével az Eötvös Loránd Tudományegyetem és az OTP Fáy András Alapítvány között nemrégiben létrejött megállapodás szerint az országban elsőként az ELTE tanár-továbbképzésében pénzügyi, gazdasági és gazdálkodási alapismeretek oktatására is felkészítik az érdeklődő pedagógusokat 2012 szeptemberétől, ezzel elindul a pénzügyi tudatosság oktatása a középiskolákban is. . 

